次韻元不伐知縣見寄
作者：釋德洪
朝代：宋

paragraphs: 我讀元侯詩，嶮若過驚浪。
忽於旋渦中，濺雪湧千嶂。
又如曹征西，唾手縛袁尚。
又如花間春，熟視迷背向。
何從得此客，要是萬夫望。
少年翰墨場，開口取卿相。
低摧牛刀中，軒特見雅量。
君看風月湖，自是無盡藏。
應手物華妙，纖穠見情狀。
平生冥捜眼，已照鮑謝上。
自當走奇勳，豈止稱師匠。
嗟余衰退者，那敢論輩行。
正如羊叔子，堅卧答陸抗。
詩成急雨來，掃盡層雲障。
重慚無傑句，酬君語豪壯。